Ir-Regolament tal-Kummissjoni (KE) Nru 1437/2000
tat-30 ta' Ġunju 2000
li jemenda Taqsima Ċ ta' l-Anness VI għal Regolament tal-Kunsill (KEE) Nru 2092/91 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita Ewropea,
Wara li kkunsidrat ir-Regolament tal-Kunsill (KEE) Nru 2092/91 tal-25 ta' Ġunju 1991 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel [1], kif l-aħħar emendat bir-Regolament tal-Kummissjoni (KE) Nru 1073/2000 [2], u b'mod partikolari l-Artikolu 5(8) u 13 tiegħu,
Wara li kkunsidrat ir-Regolament tal-Kummissjoni (KEE) Nru 207/93 tad-29 ta' Jannar 1993 li jfisser il-kontenut ta' l-Anness VI għar-Regolament (KEE) Nru 2092/91 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel u li jiddetta regoli dettaljati sabiex ikunu implimentati d-dispożizzjonijiet ta' l-Artikolu 5(4) tiegħu [3], kif emendat bir-Regolament (KE) Nru 345/97 [4], u b'mod partikolari l-Artikolu 3(5) tiegħu,
Filwaqt li:
(1) l-Artikolu 5(4) tar-Regolament (KEE) Nru 2092/91 jipprovdi li l-ingredjenti ta' oriġini agrikola jistgħu jkunu nklużi f'Taqsima Ċ ta' l-Anness VI biss fejn ikun intwera li tali ingredjenti huma ta' oriġini agrikola u ma jkunux prodotti fi kwantita suffiċjenti fil-Komunità bi qbil mar-regoli dettati fl-Artikolu 6, jew ma jistgħux ikunu importati minn pajjiżi terzi bi qbil mar-regoli dettati fl-Artikolu 11.
(2) Ċerti Stati Membri nnotifikaw lill-Istati Membri l-oħra u lill-Kummissjoni bi qbil mal-proċedura dettata fl-Artikolu 3(2) tar-Regolament (KEE) Nru 207/93, l-awtorizazzjonijiet li ngħataw għal użu ta' ċerti ingredjenti ta' oriġini agrikola mhux inklużi bħalissa f'Taqsima Ċ ta' l-Anness VI għar-Regolament (KEE) Nru 2092/91. Deher li noċimuskata, ċerti ħwawar tal-bżar u taħlitiet minnhom, fjuri tal-għosfor, taħlitiet ta' ċerti kultivazzjonijiet li jittieklu li fihom kwalitajiet li jagħtu kulur u togħma, karwiżit iffumigat, u kirsch fil-preżent m'humiex disponibbli minn produzzjoni organika. Għalhekk dawn il-prodotti għandhom ikunu inklużi f'Taqsima Ċ ta' l-Anness VI għal dak ir-Regolament.
(3) Hemm bżonn li, għall-miżuri meħudha b'urġenza, dwar ċerti prodotti, jkollhom il-possibilita li l-awtorizazzjonijiet jiżdiedu għal livell nazzjonali bi qbil ma' l-Artikolu 3(1) tar-Regolament (KEE) Nru 207/93 skadiet.
(4) Għal raġunijiet ta' ċarezza huwa xieraq li jkun stabbilit mill-ġdid it-test kollu ta' Taqsima Ċ ta' l-Anness VI.
(5) Il-miżuri li għalihom hemm provdut f'dan ir-Regolament huma bi qbil mal-opinjoni tal-Kumitat li għalih hemm referenza fl-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
It-taqsima Ċ ta' l-Anness VI għar-Regolament (KEE) Nru 2092/91 hu minn issa mibdul bl-Anness għal dan ir-Regolament.
Artikolu 2
Dan ir-Regolament għandu jidħol fis-seba' ġurnata ta' wara dik tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta' Ġunju 2000.